Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 13. melléklet a 31/2010. (V. 13.) EüM rendelethez
Paragraph Index: 603

2. Kórkép leírása 2.1. A spondylitis ankylopoetica (SPA) meghatározás szerint ismeretlen eredetű, a gerinc ízületeit érintő, következményes elcsontosodással járó gyulladás. A gyulladás a tőízületeket, perifériás ízületeket és az íntapadási helyeket is érintheti. Jellemző az éjszakai háti fájdalom, a gerinc mozgásának beszűkülése, a következményes ankylosis és a fájdalom fennállásának folyamatossága. A mozgásszervi tünetek közé a szimmetrikus sacroileitis és a csigolyák gyulladása (spondylitis) tartozik. Gerincérintettségen szimmetrikus sacroileitist és spondylitist értünk, perifériás formában a térdek, bokák, kézízületek érintettek leggyakrabban. Az extraskeletális tünetek közül a szem (anterior uveitis), szív-érrendszer (aortitis, aorta insufficientia, block), tüdő (kevert ventilációs zavar, felső lebeny fibrosis), amyloidosis emelhetők ki. Az örökletesség mértéke 72%, főleg a HLA-B27 génnek van jelentősége. A betegség hétszer gyakrabban fordul elő férfiak között. A kezdet többnyire a 15-30 éves korra esik. Az esetek 70%-ában csak a gerinc és a tőízületek (sacroiliacalis ízületek, csípők) érintettek, 30%-ban a RA-hez hasonló perifériás forma áll fenn. A betegségek lefolyására jellemző, hogy fiatal korban kezdődik, és korai ízületi károsodásokkal jár, melyek a tanulást, a szociális beilleszkedést és a munkavállalást is megnehezítik. 2.2. SPA terápiája elsősorban tüneti (NSAID, gyógytorna, pszicho-szociális támogatás). A legsúlyosabb betegek számára a biológiai terápia révén progressziót csökkentő, a betegség kimenetelét kedvezőbben befolyásoló kezelés áll rendelkezésre. A biológiai terápia csak azon betegek esetében kezdhető el, akiknél a módosított New York-i kritériumok szerint a biztos diagnózis fennállása igazolt. A biológiai terápia elkezdésének további feltétele az adekvát gyógyszeres kezelés ellenére, igazoltan fennálló aktív betegség. Adekvát gyógyszeres kezelésről akkor beszélhetünk, ha legalább két különböző, nem szteroid gyulladásgátló maximális, vagy tolerálható dózisban történő adagolása mellett a betegség aktivitása nem csökken. Amennyiben a beteg fő panasza az SPA-hoz tartozó perifériás ízületi gyulladás, akkor további feltétel, hogy az oligoarthritis esetében két intraarticularis kortikoszteroid injekció, vagy polyarthritis esetében a rheumatoid arthritis kezelésében alkalmazott DMARD (szulfasalazin), legalább négy hónapos gyógyszeres terápia ellenére is az aktív betegség fennálljon. 2.3. A betegség aktivitását a BASDAI index-szel határozzuk meg. Aktívnak tekinthető azon SPAban szenvedő beteg, akinek a BASDAI index (0-100) átlaga több, mint 40, és a módosított New York-i kritériumok alapján a betegség diagnózisának fennállását radiológiai vizsgálatokkal igazolták. A sacroiliacalis ízületek MR vizsgálata a betegség aktivitásának, a hagyományos RTG felvétel a betegség radiológiai progressziójának megítélését teszik lehetővé. Perifériás érintettségű SPA aktivitását a DAS 28 index-szel határozzuk meg. 2.4. A terápia további alkalmazásának eldöntése céljából a biológiai terápia hatásosságát rendszeresen ellenőrizni kell. A terápia hatásosnak tekinthető, amennyiben a megkezdett kezelést követő 14. hétre legalább 50%-os relatív BASDAI index, vagy 20 mm abszolút csökkenés igazolható. Amennyiben ez a feltétel nem teljesül, akkor a biológiai terápiát nem lehet tovább folytatni. A BASDAI indexet a kezelés folyamán kéthavonta szükséges ellenőrizni. Ha legalább két egymást követő alkalommal az eredmény a 14. héten elért javuláshoz képest romlik (az index érték emelkedik), a kezelést szintén meg kell szakítani.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes